Folketing
2004-01-28

For det andet: Det foreslås at afskaffe frigørelsesafgiftsloven, altså den lov, der medfører, at der skal betales en særlig skat af den værdistigning, der indtræder, når landzonejord overføres til byzone eller til sommerhusområde. Skatten forfalder allerede ved overførslen, uanset om jorden er solgt og pengene kommet i kassen, og det forekommer voldsomt, selv om der er mulighed for henstand, kommunal købspligt og andre lempelser. Loven var velbegrundet, da den blev indført, men i dag er omfanget af overførsel af landarealer til byzone væsentlig lavere, idet kommunerne i langt højere grad gennemfører en planlægning, der indebærer, at der ikke inddrages mere jord til byzone end nødvendigt. Derfor er der heller ikke længere behov for at opretholde en særlig skattemæssig behandling af den værdistigning, der opstår ved arealoverførslen. Efter ophævelsen af loven vil beskatning finde sted i medfør af ejendomsavancebeskatningsloven, men først når salg har fundet sted. Det forekommer os i Venstre at være langt mere rimeligt og forståeligt for borgerne.